I Hirtshals har flere huse udsigt til Vesterhavet. Man kan næsten høre havets brusen. Alligevel står flere af dem tomme - og det er der nødt til at komme en løsning på. I fremtiden kan det måske blive muligt for folk ude fra at nyde byen i en helårsbolig i brug som fritidshus. - Mit hjerte siger, at jeg helst vil have, at når folk køber et hus, så er det, fordi de gerne vil bo her hele året, siger Per Martensen, handelschef i Hirtshals Handel & Erhverv. - Fornuften siger, at der jo er nogle huse, som står tomme i lidt for lang tid, og så vil det jo være fint, hvis en turist købte det. Og det er netop politikernes baggrund for at foreslå en afskaffelse af bopælspligten. Med fare for at stå øde hen I byens gader er der dog delte meninger om, hvad den rette løsning er. - Hvis der kunne være reguleringer i det, så det ikke var et frit marked, kan jeg godt se, at det ville kunne give mere liv om sommeren. Men byen må ikke dø ud om vinteren. Det vil være syndt for os, der bor her hele året, siger Pia Rysholt Poulsen, da TV2 Nord møder hende. - Jeg tror ikke, det bliver Skagen- eller Løkken-tilstande her. For kigger man ud over byen, så sker der noget hele tiden, siger Per Martensen, handelschef i Hirtshals Handel & Erhverv. Ejendomsmægler er ikke i tvivl Hos den lokale ejendomsmægler er man tværtimod meget afklaret. Det ér en god idé. - Vi har enkelte huse, som står tomme længe, og det smitter af. Så er det bedre, at der kommer nogle ind, der bruger dem som sommerhuse og får dem vedligeholdt. Det ville være godt for byen, siger Anders Hansen, indehaver af Nybolig Hirtshals. Det er dog op til byrådet i Hjørring Kommune at beslutte om byens boliger fremover skal blive ved med kun at kunne blive solgt som helårsbolig eller om, de fremover også skal kunne blive solgt som sommerhuse. Besltningen forventes at blive truffet i slutningen af indeværende måned.

Referat:
Spøgelsesby eller turistmagnet? Det er, hvad flere borgere frygter at skulle vælge imellem, når det diskuteres, hvorvidt bopælspligten skal afskaffes.